Tämän takia kolmilapsinen perhe ahtaa elämänsä 1960-luvun kerrostaloon

Kun kuusi vuotta sitten kannoimme laatikoita kerrostaloasuntoon Kalevassa. uusi naapuri kommentoi, että "kiva, kun saadaan toinenkin lapsiperhe taloon". Nyt lapsiperheitä on ainakin kymmenen. Olemme elävä esimerkki trendistä, josta Tampereen kaupungin selvitys ja kiinteistövälittäjät kertovat. Lapsiperheet muuttavat keskustan liepeille. Meille se oli itsestäänselvyys. Piirsimme ympyrän, jonka sisälle mahtuivat kahden kilometrin säteellä koulut, päiväkodit, vähintään toisen vanhemman työpaikka, hiihtoladut, ranta, metsää – plus Keskustori ja rautatieasema. Emme halunneet puutarhatyöleiriä, vaan hyvin huolletun kerrostalon. Emme halunneet tilaa varastoida tavaroita, vaan mahdollisuuden elää ja harrastaa kotona ja sen lähellä. Moni haluaa samaa. Jos perheen aikuisen pitää pendelöidä Helsinkiin, on pyörä- tai kävelymatka asemalle myös taloudellisesti järkevin vaihtoehto. Junalipun lisäksi ei tee mieli maksaa päivittäisestä parkkipaikasta. Se, että kaltaisiamme muuttaa ympyrän sisälle koko ajan lisää, tuli kaupunkisuunnittelijoille yllätyksenä. Sen huomaa siitä, että päiväkodit ja koulut pursuavat lapsia ja 1960-luvulla rakennettujen kerrostalojen varastot pyöriä. Kukaan ei käytä arjessa pelkästään autoa, osalla sitä ei ole ollenkaan. Lapsiperheiden palvelujen lisäksi liikennesuunnittelu laahaa auttamattomasti jäljessä. Koska täysistä päiväkodeista ja kouluista ei liikene paikkaa kaikille lähistön lapsille, ajellaan fillareilla kauemmas. Kalevaa itä–länsi-suunnassa halkova joukkoliikenne ja kevyen liikenteen väylät on suunniteltu saattamaan lähiöiden asukkaat keskustaan. Esimerkiksi etelä–pohjois-suunnassa Kalevaa halkovalla Kaupinkadulla, jotka pitkin lähes kaikki Sammon koulun oppilaat kulkevat kouluun, ei ole pyöräväylää. Laatikkopyörät ja pyöräkärryt kulkevat autojen joukossa, lasten ja aika usein vanhempienkin pyörät kävelytiellä. Mihin kehitys johtaa? Luoviin ratkaisuihin ja hyvään elämään. Kotikortteleissaan jalan ja pyörällä liikkuvat ihmiset kohtaavat toisiaan enemmän kuin autoilijat. Kun asuu tiiviisti, asuu aidommin yhdessä. Käytämme yhteistä fillarin jalkapumppua. Ratkomme yhteisiä asioita enemmän kasvokkain kuin somessa. Törmäilemme toisiimme ahtaassa kivijalkamarketissa, emmekä voi olla juttelematta. Vaihdamme vinkkejä parhaat väliseinäratkaisut ahtaaseen asuntoon keksineistä sisustussuunnittelijoista. Ennusteissa ei mainita kehityssuunnan kääntymisestä. Me emme ole huomanneet siitä minkäänlaisia viitteitä. Samat päiväkoti- ja luokkakaverit pysyvät lasten ryhmissä. Tuttavapiirissä on enemmän lähikunnista Kalevaan muuttaneita lapsiperheitä kuin toisin päin. Me viihdymme.